Folketing
1998-01-15

Det Radikale Venstre kan ikke støtte dette forslag, og jeg kan undre mig over, hvad det er i dette forslag, der får så forskellige partier til at samle sig om det som et flertal uden om regeringspartierne, for det er jo partier, der normalt har svært ved at samles om arbejdsmarkedspolitiske forhold. Der er her nærmest tale om en underminering af reglerne om arbejdsløshedsforsikringen, og det er svært at se, hvad der begrunder, at netop disse faggrupper skal trækkes frem foran andre mennesker med lignende udrykningstjenester. Ministeren nævnte f.eks. læger, sygeplejersker og ambulancefolk. Det Radikale Venstre kan altså ikke støtte forslaget.